CELEX: 52020PC0256
Language: lt
Date: 2020-06-22
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas (ES) 2018/485, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio

EUROPOS KOMISIJA
            Briuselis, 2020 06 22
            COM(2020) 256 final
            2020/0124(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas (ES) 2018/485, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta pridėtinės vertės mokesčio (toliau – PVM) rinkimo procedūra arba užkirstas kelias tam tikrų formų mokesčių slėpimui ar vengimui. 
            
            
               Raštu (jį Komisija užregistravo 2020 m. vasario 21 d.) Danija paprašė leidimo toliau taikyti vienodo dydžio rinkliavos schemą, taikytiną vien tik verslo reikmėms užregistruotoms lengvosioms krovininėms transporto priemonėms, kurių didžiausias leidžiamas svoris neviršija trijų tonų, ir pratęsti specialiosios priemonės, suteiktos Tarybos įgyvendinimo sprendimu (ES) 2018/485
                  2
               , kuria nukrypstama nuo PVM direktyvos 75 straipsnio, taikymo laikotarpį. 
            
            
               Vadovaudamasi PVM direktyvos 395 straipsnio 2 dalimi, 2020 m. balandžio 2 d. raštu Komisija apie Danijos prašymą pranešė kitoms valstybėms narėms. 2020 m. balandžio 3 d. raštu Komisija pranešė Danijai, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Siekdama supaprastinti PVM surinkimą ir kovoti su mokesčių slėpimu, 2011 m. Danija paprašė leisti taikyti nukrypti leidžiančią priemonę, kad būtų galima pradėti taikyti vienodo dydžio rinkliavos schemą vien tik verslo reikmėms užregistruotoms lengvosioms krovininėms transporto priemonėms, kurių didžiausias leidžiamas svoris neviršija trijų tonų. Prašymas dėl nukrypti leidžiančios priemonės buvo patvirtintas 2012 m. liepos 24 d. Tarybos įgyvendinimo sprendimu 2012/447/ES
                     3
                  . Danija du kartus prašė pratęsti priemonės galiojimą ir šie prašymai buvo patvirtinti 2015 m. birželio 19 d. Tarybos įgyvendinimo sprendimu (ES) 2015/992
                     4
                   ir Tarybos įgyvendinimo sprendimu (ES) 2018/485. Pastarasis Tarybos įgyvendinimo sprendimas baigs galioti 2020 m. gruodžio 31 d. 
               
               
                  Jei tokia nukrypti leidžianti priemonė nebus taikoma, pagal Danijos teisės aktus, kai transporto priemonė, kuri užregistruota vien tik verslo reikmėms, panaudojama bet kokioms asmeninėms reikmėms, apmokestinamasis asmuo visiškai netenka teisės atskaityti PVM nuo transporto priemonės pirkimo išlaidų. PVM, kuriuo apmokestinamos lengvųjų krovininių transporto priemonių, kurių didžiausias leidžiamas svoris neviršija trijų tonų, pirkimo ir eksploatavimo išlaidos, atskaitai Danija taiko PVM direktyvos 176 straipsnyje nustatytą esamos padėties nekeitimo nuostatą. Kai įmonė, kuri tokią lengvąją krovininę transporto priemonę užregistruoja kaip skirtą vien tik verslo reikmėms, jai leidžiama atskaityti visą PVM, kuriuo apmokestinamos transporto priemonės pirkimo ir eksploatavimo išlaidos. Tačiau įmonei, kuri lengvąją krovininę transporto priemonę užregistruoja kaip skirtą tiek verslo, tiek asmeninėms reikmėms, neleidžiama atskaityti PVM, kuriuo apmokestinamos pirkimo išlaidos, bet ji gali atskaityti visą PVM, kuriuo apmokestinamos transporto priemonės eksploatavimo išlaidos. 
               
               
                  Aprašytoji Danijos sistema gali būti sudėtinga ir brangi administruoti tiek apmokestinamajam asmeniui, tiek mokesčių administratoriui. Todėl Danija paprašė leisti taikyti supaprastintą procedūrą, kurią anksčiau buvo leista taikyti Tarybos įgyvendinimo sprendimu 2012/447/ES, o vėliau – Tarybos įgyvendinimo sprendimu 2015/992/ES ir Tarybos įgyvendinimo sprendimu (ES) 2018/485. 
               
               
                  Remiantis PVM direktyvos 75 straipsniu, kai veiklai skirto turto dalį sudarančios prekės yra sunaudojamos privatiems poreikiams tenkinti, apmokestinamoji vertė, pagal kurią nustatomas PVM, yra visos apmokestinamojo asmens išlaidos, patirtos teikiant šias paslaugas. Danijoje taikoma vienodo dydžio rinkliavos sistema apmokestinamasis asmuo galėtų naudotis iki dvidešimt dienų per kalendorinius metus. Pagal šią sistemą apmokestinamasis asmuo už transporto priemonėms naudojimą asmeninėms reikmėms moka tam tikrą dienos mokestį. Už transporto priemonėms naudojimą asmeninėms reikmėms mokama vienodo dydžio dienos mokesčio suma yra 40 DKK ir apima tik PVM. Šią sumą Danijos vyriausybė nustatė remdamasi nacionalinių statistinių duomenų analize. Pagal atskirą nacionalinės teisės aktą panašiu mokėjimu būtų reikalaujama padengti pajamų mokestį už naudojimąsi įmonės automobiliu ir sumokėti kelių eismo mokesčio priemoką. Jeigu apmokestinamasis asmuo transporto priemone naudoja asmeninėms reikmėms daugiau kaip dvidešimt dienų per kalendorinius metus, būtų taikomos esamos padėties nekeitimo nuostatos taisyklės, o apmokestinamasis asmuo visiškai prarastų teisę į atskaitą nuo transporto priemonės pirkimo išlaidų.
               
               
                  Danijos valdžios institucijos sukūrė elektroninę sistemą, kuria naudodamiesi apmokestinamieji asmenys vienodo dydžio dienos tarifą gali sumokėti internetu arba naudodamiesi mobiliąja programėle. Sumokėdamas mokestį apmokestinamasis asmuo gauna dienos čekį, kuris yra patvirtinamasis dokumentas, įrodantis, kad PVM sumokėtas. Valdžios institucijos mano, kad šia sistema supaprastinamos apmokestinamųjų asmenų apskaitos prievolės ir mokesčio administratoriaus pareiga rinkti mokestį ir juo apmokestinti.
               
               
                  Supaprastinta procedūra nėra privaloma. Todėl apmokestinamasis asmuo ir toliau gali užregistruoti lengvąją krovininę transporto priemonę tiek verslo, tiek asmeninėms reikmėms, jeigu tai atitinka jo aplinkybes. 
               
               
                  Kaip reikalaujama Tarybos įgyvendinimo sprendimo (ES) 2018/485 3 straipsnyje, Danija kartu su prašymu pratęsti priemonės galiojimą pateikė priemonės peržiūros ataskaitą. Pasak Danijos institucijų, ši supaprastinta procedūra pastaraisiais metais veikė labai sklandžiai ir jos turi rimto pagrindo ją taikyti ir toliau.
               
               
                  Todėl Danijai turėtų būti leidžiama toliau taikyti nukrypti leidžiančią priemonę iki 2023 m. gruodžio 31 d.
               
            
            
               •Suderinamumas su toje pačioje politikos srityje galiojančiomis nuostatomis
            
            
               PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė atskaityti PVM, taikomą lengviesiems automobiliams. 
            
            
               
                  Nepaisant ankstesnių iniciatyvų nustatyti taisykles, kokių rūšių išlaidoms gali būti taikomas teisės atskaityti PVM apribojimas
                     5
                  , tokia nukrypti leidžianti priemonė yra tinkama laukiant, kol šios taisyklės bus suderintos ES lygmeniu.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, šis pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
               
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio. 
            
            
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti su PVM susijusių prievolių vykdymą ir PVM surinkimą, taip pat kovoti su mokesčių slėpimu.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Konsultacijų su suinteresuotosiomis šalimis nebuvo. Šis pasiūlymas yra pagrįstas Danijos pateiktu prašymu ir skirtas tik šiai konkrečiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Pasiūlymu siekiama kovoti su PVM slėpimu ir supaprastinti mokesčio surinkimo tvarką, todėl jo poveikis gali būti teigiamas tiek įmonėms, tiek administracijai. Danija nurodė šį sprendimą kaip tinkamą priemonę. Danija pateikė priemonės peržiūros ataskaitą, kurioje patvirtinta, kad ši supaprastinta procedūra pastaraisiais metais veikė labai sklandžiai ir jos turi rimto pagrindo ją taikyti ir toliau.
               
               
                  Remiantis Danijos pateiktais duomenimis, 2017, 2018 ir 2019 m. už 225 DKK buvo parduota atitinkamai 22 383, 25 755 ir 28 854 dienos čekiai, kiekvieno parduoto dienos čekio PVM – 40 DKK. Tai reiškia, kad nustačius šią priemonę ji buvo naudojama tiek, kiek buvo numatyta.
               
            
            
               •Pagrindinės teisės
            
            
               
                  Pasiūlymas nedaro poveikio pagrindinių teisių apsaugai.
               
            
            
               4.POVEIKIS BIUDŽETUI
            
         
         
            
               
                  Ši priemonė nedarys neigiamo poveikio Sąjungos nuosaviems ištekliams iš PVM.
               
            
            
               5.KITI ELEMENTAI
            
            
               
                  Į pasiūlymą įtraukta laikino galiojimo sąlyga. Nustatytas automatinis galiojimo terminas – 2023 m. gruodžio 31 d.
               
               
                  Jeigu Danija norėtų, kad šią nukrypti leidžiančią priemonę būtų leista toliau taikyti po 2023 m., ne vėliau kaip 2023 m. kovo 31 d. reikėtų pateikti Komisijai ataskaitą, kurioje, be kita ko, ši priemonė būtų peržiūrėta, ir prašymą leisti toliau taikyti šią priemonę.
               
            
            
               2020/0124 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas (ES) 2018/485, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  6
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Danija raštu (jį Komisija užregistravo 2020 m. vasario 21 d.) pagal Direktyvos 2006/112/EB 395 straipsnio 2 dalies pirmą pastraipą paprašė leisti taikyti specialią priemonę, kuria nukrypstama nuo tos direktyvos 75 straipsnio nuostatų, reglamentuojančių teisę atskaityti pirkimo pridėtinės vertės mokestį (PVM);
            
            
               (2)pagal Direktyvos 2006/112/EB 395 straipsnio 2 dalies antrą pastraipą Komisija 2020 m. balandžio 2 d. raštu pranešė kitoms valstybėms narėms apie Danijos pateiktą prašymą. 2020 m. balandžio 3 d. raštu Komisija pranešė Danijai, kad turi visą prašymui įvertinti būtiną informaciją;
            
            
               (3)jei prašoma nukrypti leidžianti priemonė nebus taikoma, pagal Danijos teisės aktus, kai lengvoji krovininė transporto priemonė, kurios didžiausias leidžiamas bendras svoris neviršija trijų tonų, Danijos institucijose užregistruojama kaip skirta vien tik verslo reikmėms, apmokestinamajam asmeniui leidžiama atskaityti visą pirkimo PVM nuo transporto priemonės pirkimo ir eksploatavimo išlaidų. Jeigu tokia transporto priemonė vėliau naudojama asmeninėms reikmėms, apmokestinamasis asmuo netenka teisės atskaityti PVM, kuris buvo įtrauktas į transporto priemonės pirkimo kainą;
            
            
               (4)siekdama sušvelninti tokios tvarkos pasekmes, Danija paprašė leisti taikyti specialią priemonę, kuria nukrypstama nuo Direktyvos 2006/112/EB 75 straipsnio. Tarybos įgyvendinimo sprendimu 2012/447/ES
                  7
                Danijai buvo leista taikyti specialią priemonę, o Tarybos įgyvendinimo sprendimu (ES) 2015/992 šis leidimas buvo pratęstas iki 2017 m. gruodžio 31 d.
                  8
                Tarybos įgyvendinimo sprendimu (ES) 2018/485
                  9
                Danijai buvo leista taikyti specialią priemonę nuo 2018 m. sausio 1 d. iki 2020 m. gruodžio 31 d.;
            
            
               (5)taikant priemonę, apmokestinamajam asmeniui, kuris užregistravo transporto priemonę kaip skirtą vien tik verslo reikmėms, būtų leidžiama ją naudoti ne verslo reikmėms ir apskaičiuoti pagal Direktyvos 2006/112/EB 75 straipsnį paslaugų teikimu laikomos veiklos apmokestinamąją vertę pagal vienodo dydžio dienos tarifą ir neprarasti teisės atskaityti PVM, kuriuo buvo apmokestintos transporto priemonės pirkimo išlaidos;
            
            
               (6)tačiau šis supaprastintas skaičiavimo metodas turėtų būti taikomas tik tuo atveju, kai transporto priemonė ne verslo reikmėms naudojama ne daugiau kaip dvidešimt dienų per kalendorinius metus, o už kiekvieną naudojimo ne verslo reikmėms dieną nustatyta mokėtina vienodo tarifo PVM suma turėtų būti 40 DKK. Šią sumą Danijos vyriausybė nustatė remdamasi nacionalinių statistinių duomenų analize;
            
            
               (7)šia priemone, kuri taikytina lengvosioms krovininėms transporto priemonėms, kurių didžiausias leidžiamas bendras svoris neviršija trijų tonų, siekiama supaprastinti apmokestinamųjų asmenų, kurie verslo reikmėms užregistruotą transporto priemonę kartais naudoja ne verslo reikmėms, su PVM susijusių prievolių vykdymą. Tačiau apmokestinamasis asmuo ir toliau galėtų užregistruoti lengvąją krovininę transporto priemonę tiek verslo, tiek ne verslo reikmėms. Taip darydamas, apmokestinamas asmuo netektų teisės atskaityti PVM, kuriuo apmokestinamas transporto priemonės pirkimas, tačiau iš jo nebūtų reikalaujama mokėti dienos mokesčio už naudojimą ne verslo reikmėms;
            
         
         
            
               (8)leidimas taikyti priemonę, kuria užtikrinama, kad apmokestinamasis asmuo, kuris tik verslo reikmėms užregistruotą transporto priemonę kartais naudoja ne verslo reikmėms, neprarastų visos teisės atskaityti pirkimo PVM už tą transporto priemonę, atitinka bendrąsias atskaitos taisykles, nustatytas Direktyvoje 2006/112/EB;
            
            
               (9)leidimas turėtų būti riboto galiojimo ir turėtų baigti galioti 2023 m. gruodžio 31 d.;
            
            
               (10)jeigu Danija prašytų šią specialią priemonę leisti toliau taikyti po 2023 m. gruodžio 31 d., ji turėtų ne vėliau kaip 2023 m. kovo 31 d. Komisijai pateikti ataskaitą kartu su prašymu leisti toliau taikyti šią priemonę;
            
            
               (11)nukrypti leidžianti priemonė turės tik nedidelį poveikį bendrai pridėtinės vertės mokesčio pajamų, surenkamų galutinio vartojimo etape, sumai ir neturi neigiamo poveikio Sąjungos nuosaviems ištekliams iš PVM;
            
            
               (12)todėl Įgyvendinimo sprendimas (ES) 2018/485 turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimo (ES) 2018/485 3 straipsnio antra ir trečia pastraipos pakeičiamos taip:
            
            
               „Jis taikomas nuo 2018 m. sausio 1 d. iki 2023 m. gruodžio 31 d.
            
            
               Bet koks prašymas leisti toliau taikyti šiame sprendime nustatytą priemonę pateikiamas Komisijai ne vėliau kaip 2023 m. kovo 31 d. kartu su ataskaita, kurioje, be kita ko, ši priemonė būtų peržiūrėta.“
            
            
               2 straipsnis
            
            
               Šis sprendimas skirtas Danijos Karalystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        OL L 81, 2018 3 23, p. 13–14.
               
               
                  
                     (3)
                  
                        OL L 202, 2012 7 28, p. 24–25.
               
               
                  
                     (4)
                  
                        OL L 159, 2015 6 25, p. 66–67. 
               
               
                  
                     (5)
                  
                        KOM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d.
                  
                  (OL C 153, 2014 5 21, p 3). 
               
               
                  
                     (6)
                  
                        OL L 347, 2006 12 11, p. 1.
               
               
                  
                     (7)
                  
                        OL L 202, 2012 7 28, p. 24–25.
               
               
                  
                     (8)
                  
                        OL L 159, 2015 6 25, p. 66–67. 
               
               
                  
                     (9)
                  
                        OL L 81, 2018 3 23, p. 13–14.